Du skal blive på hospitalet ½-1 time efter operationen, hvor du får lagt isposer på øjnene for at undgå hævelse. Efter operation på nedre øjenlåg er det ikke ualmindeligt, at man ser dobbelt de første timer efter operationen. Dette skyldes lokalbedøvelsen.
Det er normalt med lidt blodig siven fra operationssåret. Der kan være forbigående rødme af øjenlåget, og du kan være blåligt misfarvet omkring øjnene i 2-3 uger.
Du kan genoptage dit arbejde 2-8 dage efter operationen. Du må ikke anvende kontaktlinser i 14 dage efter operationen. Makeup kan anvendes ca. 14 dage efter operationen.
Resultatet er principielt varigt, men de fortløbende aldersforandringer kan medføre ønsket om en ny operation fra 5-10 år efter den første.